钦定古今图书集成/明伦汇编/官常典/第706卷 > 叔仲惠伯
## 钦定古今图书集成/明伦汇编/官常典/第706卷 > 叔仲惠伯

按《左传文公七年》：穆伯娶于莒，曰戴己，生文伯。其娣
声己，生惠叔。戴己卒，又聘于莒。莒人以声己辞，则为
襄仲聘焉。冬，徐伐莒。莒人来请盟，穆伯如莒莅盟，且
为仲逆。及鄢陵，登城见之，美，自为娶之。仲请攻之，公
将许之。叔仲惠伯谏曰：“臣闻之，兵作于内为乱，于外
为寇。寇犹及人，乱自及也。今臣作乱，而君不禁，以启
寇仇，若之何？”公止之。惠伯成之，使仲舍之。公孙敖反之，复为兄弟，如初从之。　十一年夏，叔仲、惠伯会晋
郤缺于承筐，谋诸侯之从于楚者。　十八年二月丁
丑，公薨。六月，葬文公。秋，襄仲、庄叔如齐。惠公立故，且
拜葬也。文公二妃敬嬴生宣公。敬嬴嬖而私事襄仲。
宣公长而属诸襄仲，襄仲欲立之，叔仲不可。仲见于
齐侯而请之。齐侯新立而欲亲鲁，许之。冬十月，仲杀
恶及视，而立宣公。《书》曰“子卒”，讳之也。仲以君命召惠
伯，其宰公冉务人止之曰：“入必死。”叔仲曰：“死君命可
也。”公冉务人曰：“若君命可死，非君命何听？”弗听，乃入，
杀而埋之马矢之中。